দেড় বছরও অতিক্রান্ত হয়নি। আরও এক ভয়াবহ জঙ্গিহামলার শিকার হল ফ্রান্স। মধ্যবর্তী সময়ে টুকরো টুকরো হামলার ঘটনা ঘটেছে। ধূমায়িত হয়েছে আরও বড় আঘাতের আশঙ্কা। শঙ্কা সত্যি হল। ২০১৫ সালের জানুয়ারি মাসে জঙ্গিরা আঘাত হেনেছিল প্যারিসের এক পত্রিকা দফতরে। এবার নিশানা নিসের রাজপথ। চলন্ত ট্রাক পিষে দিয়ে গেল অসংখ্য প্রাণ। স্বাভাবিকভাবেই ঘটনার পর আতঙ্ক ছড়িয়ে পড়েছে বিশ্বে। ফরাসি সরকার তো বটেই, ঘটনার নিন্দা করেছেন অন্যান্য দেশের রাষ্ট্রপ্রধানেরাও। দুঃসময়ে ফ্রান্সের পাশে থাকার অঙ্গীকার করেছে বাকি বিশ্ব। শপথ নেওয়া হয়। তুরস্ক, বাংলাদেশ, ফ্রান্স— যে কোনও দেশে, যে কোনও হামলার পরেই সহমর্মিতা জানায় অন্যান্য দেশ। বিষয়টি একপ্রকার ‘রেগুলেশন’ হয়ে দাঁড়িয়েছে। কিন্তু শেষ পর্যন্ত সবকিছুই কথার কথা হয়ে থেকে যায়।
কূটনীতি কেবল কিছু প্রামাণ্য নয়। সরাসরি যা প্রমাণ করা যায় না, সেখানে কিছু কিছু বিষয় ধরে নিতে হয়। বিশ্বের দিকে দিকে যে নাশকতামূলক ঘটনাপ্রবাহ প্রতিনিয়ত ঘটে চলেছে, সেই সবকিছুর মধ্যে একরৈখিক যোগসূত্র তৈরি করলে অতিসরলীকরণ হবে। কিন্তু একটি বিষয় বলাই যায়। জঙ্গিগোষ্ঠীগুলির অর্থ, অস্ত্রের সংস্থানের মূলে একটি জটিল রাজনৈতিক অঙ্ক আছে। জটিল সেই সমীকরণের মৌলিক বিন্দুটি এক। ক্ষমতার রাজনীতি। সন্ত্রাসে ইন্ধন দিচ্ছে বিশ্বের বড় বড় শক্তি। যত দিচ্ছে, সন্ত্রাসের হাত তত মজবুত হচ্ছে। ব্যুমেরাং হয়ে তা ফিরেও আসছে। এক জঙ্গিগোষ্ঠীর কর্মকাণ্ডে অন্য গোষ্ঠী উল্লাস প্রদর্শন করছে। বিশ্বজোড়া এই জঙ্গিবাদকে যদি সত্যি সত্যি দমন করতে হয়, তাহলে সংকীর্ণ রাজনীতির ঊর্ধ্বে উঠতে হবে। শুধু সহমর্মিতা প্রকাশ করেই রাজনৈতিক দায় ঝেড়ে ফেললে হবে না। সত্যি সত্যি একে অপরের সঙ্গে হাত মিলিয়ে লড়াই করতে হবে। ওসামা বিন লাদেনকে খতম করতে শক্তিধর দেশগুলি একত্রে হামলা চালিয়েছিল আফগানিস্তানে। 
সাদ্দাম-নিধন প্রক্রিয়াতেও একত্রে লড়াই করেছিল যৌথবাহিনী। সিরিয়ায় আইএসের বিরুদ্ধেও যৌথবাহিনী তৎপর। ইতিহাস বলে, অস্ত্রের বিরুদ্ধে অস্ত্রের সেই লড়াইয়ে নতুন নতুন জঙ্গিগোষ্ঠীর জন্ম হয়। সোভিয়েত-মার্কিন দ্বন্দ্ব জন্ম দিয়েছিল বিন লাদেনের। 
আল কায়দার বিরুদ্ধে লড়াইয়ের ফসল আইএস। সঙ্গে দোসর মৌলবাদ তো আছেই। মনে রাখা জরুরি, জঙ্গিবাদের বিরুদ্ধে লড়াই কেবল অস্ত্রের নয়। রাজনীতিরও নয়। মানসিকতার লড়াই। মানবতার লড়াই। সন্ত্রাসের বিরুদ্ধে আশু সেই লড়াই শুরু করতে না-পারলে বড় বেশি দেরি হয়ে যাবে।
 ৯/১১ প্রমাণ করে দিয়েছিল মার্কিন-নিরাপত্তা বেষ্টনী উপেক্ষা করেও জঙ্গিরা হামলা চালাতে পারে। পরবর্তীকালে ইউরোপের একের পর এক দেশে হামলা চালিয়ে জঙ্গিরা বুঝিয়ে দিয়েছে, শক্তিধর দেশকেও তারা টক্কর দিতে পারে। বছরখানেক আগেও ইউরোপের কোনও দেশে হামলার ঘটনা অস্বাভাবিক ছিল। প্যারিস-ব্রাসেল্‌স-নিসের পর এখন সবই স্বাভাবিক। জঙ্গিবাদ নিয়ে যাঁরা চর্চা করেন, বহুদিন আগেই তাঁরা সতর্ক করেছিলেন। জানিয়েছিলেন, নিরাপত্তা যতই জোরদার হোক, আত্মঘাতী হামলা রোখা যায় না। বর্তমান বিশ্ব তা হাড়ে হাড়ে বুঝছে। বুঝছে, ক্ষমতার রাজনীতি বিশ্বকে যত মেরুকৃত করবে, সন্ত্রাসের ঘনঘটাও তত বৃদ্ধি পাবে।